వల్మిడి సీతారామచంద్రస్వామి దేవాలయం

వల్మిడి సీతారామచంద్రస్వామి దేవాలయం అనేది తెలంగాణ రాష్ట్రం, జనగామ జిల్లా, పాలకుర్తి మండలంలోని వల్మిడి గ్రామంలో ఉన్న దేవాలయం. తెలంగాణ ప్రభుత్వం పునఃనిర్మించిన ఈ దేవాలయంలో 2023 సెప్టెంబరు 4న సీతారామాంజనేయ విగ్రహాల ప్రతిష్టాపన మహోత్సవం జరిగింది.

చరిత్ర 
పాలకుర్తి మండల కేంద్రానికి 5 కిలోమీటర్ల దూరంలో ఉన్న వల్మిడి గ్రామం చరిత్ర కలిగిన ఊరు. ఈ గ్రామానికి రెండు వైపులా మునులగుట్ట, రాములగుట్ట అనే రెండు గుట్టలు ఉన్నాయి. మునుల గుట్టపై మునులు తప్పుచేసేవారని, రాముల గుట్టపై సీతారామ లక్ష్మణులు నివసించారని ఇక్కడి వారు చెప్పుకుంటారు. రాముడిదిగా భావించే రాతిపై చెక్కిన పాదముద్రలు, అనేక శిల్పాలు ఉన్నాయి. రాముడి నడయాడిని నేలగా, రామాయణాన్ని రచించిన వాల్మీకి మహర్షి జన్మస్థలంగా ఉన్న ఒకప్పటి వాల్మీకిపురమే నేటి వల్మిడి అని పురాణాతిహాసాలు, తరతరాలుగా స్థానికులు చెప్పుకుంటున్నారు. ఈ గ్రామంలోని గుట్టపై వాల్మీకి మహర్షి రామాయణం రచించాడని చరిత్రకారుల అభిప్రాయం.

కొండపై ఉన్న గుండం (చెరువు) కరువు కాలంలో కూడా ఎండిపోదు. తాళ్లచెరువు సమీపంలో లభించిన శాసనం, 1567 జూలై 18న కుతుబ్ షాహీల కాలంలో ఈ సరస్సు నిర్మించబడిందని సూచిస్తుంది. శ్రీరామనవమి పండుగలో భాగంగా రాములగుట్టలో ప్రతి సంవత్సరం జాతర జరుగుతుంది.

నిర్మాణం 
అంతటి చరిత్ర గల ఈ గుట్టపై  పురాతనమైన సీతారామచంద్రస్వామి గుడి ఉండేది. దానికి అనుబంధంగా 2009లో లక్ష రూపాయలతో కల్యాణ మండపం కట్టించబడింది. తెలంగాణ రాష్ట్రం వచ్చిన తరువాత దాదాపు 50 కోట్ల రూపాయలతో తెలంగాణ ప్రభుత్వం ఈ దేవాలయాన్ని పునఃనిర్మించింది. ఈ దేవాలయ నిర్మాణంలో పూర్తిగా 10వేల టన్నుల నల్ల గ్రానైట్‌‌ ఉపయోగించబడింది. యాదాద్రి దేవాలయ పునఃనిర్మాణంలో పాల్గొన్న వారే ఈ దేవాలయాన్ని నిర్మించారు. కొండపైకి వెళ్ళేందుకు మెట్లు, స్వాగత తోరణం, ప్రహరీ, కనమ దారి, భక్తులు సేదతీరేందుకు కుటీరాలు నిర్మించారు.

విగ్రహాల ప్రతిష్టాపనోత్సవం 
ఈ దేవాలయ ప్రారంభోత్సవంతోపాటు సీతారామచంద్రస్వామి విగ్రహాల పునఃప్రతిష్ఠాపన మహోత్సవ కార్యక్రమం 2023 సెప్టెంబరు 2 నుండి 4వ తేదీ వరకు మూడురోజులపాటు వైభవంగా నిర్వహించబడింది. సన్నూరు ఆలయ ప్రధాన అర్చకుడు ఆరుట్ల రంగాచార్యస్వామి పర్యవేక్షణలో ఇతర అర్చకులు పూజలను ఘనంగా జరిపారు.

శ్రీశ్రీశ్రీ త్రిదండి చిన్న జీయర్‌ స్వామి ఆధ్వర్యంలో సెప్టెంబరు 4న సీతారామాంజనేయ విగ్రహాల ప్రతిష్టాపన మహోత్సవం జరిగింది. దేవాలయ ప్రాంగణంలో ఇతర విగ్రహాలు, దేవాలయ గోపురంపై కలశం ప్రతిష్టించబడ్డాయి. ఈ కార్యక్రమంలో రాష్ట్ర ఆర్థిక, వైద్యారోగ్య శాఖామంత్రి టి.హరీష్‌ రావు, గ్రామీణాభివృద్ధి శాఖామంత్రి ఎర్రబెల్లి దయాకర్‌ రావు, దేవాదాయ శాఖామంత్రి అల్లోల ఇంద్రకరణ్‌రెడ్డి, మహిళా శిశు సంక్షేమ శాఖామంత్రి సత్యవతి రాథోడ్‌, రాజ్యసభ మాజీ ఎంపీ రాపోలు ఆనంద భాస్కర్, ఎమ్మెల్యేలు, ఇతర ప్రజాప్రతినిధులు, అధికారులు పాల్గొన్నారు.

మూలాలు 

జనగామ జిల్లా దేవాలయాలు
జనగామ జిల్లా పర్యాటక ప్రదేశాలు
విష్ణు దేవాలయాలు